Imtella' Marzu 25, 2021 Rapport: Massimo Axisa Fis-sena tal-pandemija ġew irreġistrati medja ta' 3 separazzjonijiet kuljum. Terapista tal-familja li tkellem ma' Television Malta qal kif is-sena li għaddiet ra żieda sostanzjali ta' koppji li fittxew l-għajnuna, u spjega kif il-pandemija poġġiet fuq il-koppji għadd ta' sfidi. Żied jgħid kif minkejja koppji li sseparaw, kien hemm koppji li l-pandemija ġabithom iktar qrib xulxin. Ċifri uffiċjali juru li s-sena li għaddiet ġew irreġistrati 1,143 separazzjoni, medja ta' ftit aktar minn tlieta kuljum. It-terapista tal-familja, Karl Wright qal ma' Television Malta kif wieħed mill-fatturi ewlenin wara ħafna minn dawn is-separazzjonijiet kienet il-pandemija. Is-Sur Wright qal li kull relazzjoni fiha valur, anke kieku ġiet reġistrata separazzjoni waħda biss, u allura sostna li numri bħal dawn huma inkwetanti u ħaqqhom jiġu analizzati. Spjega li s-sitwazzjoni tkun agħar jekk fin-nofs ikun hemm it-tfal, u li minkejja s-separazzjoni, il-ġenituri f'dan il-każ għandhom jaġixxu bħala ġenituri eżemplari għal uliedhom. "Sakemm il-koppja spiċċat, u kulħadd mar għal triqtu, kollox sew, pero jekk hemm it-tfal, se jibqgħu ġenituri tat-tfal għal dejjem. U allura hemm irridu naraw bejniethom x'negozjar qed isir, anke bħala ġenituri, biex jibqgħu ġenituri tajbin għat-tfal," qal is-Sur Wright. Karl Wright qal li bħala terapista tal-familja, lil hinn mis-separazzjonijiet innifishom, ra żieda qawwija fl-ammont ta' koppji li fittxew l-għajnuna. Qal li ma kinux qed iħossu t-toqol tar-relazzjoni mhux minħabba l-pandemija b'mod dirett, iżda minħabba, fost l-oħrajn, telf ta' impjiegi u stress tax-xogħol. Semma bħala eżempju l-fatt li bħalissa ħafna mill-koppji ma baqgħux aljenati bix-xogħol tagħhom u bil-ħruġ fi tmiem il-ġimgħa, u għaldaqstant spiċċaw il-ħin kollu flimkien. "Ħafna ġenituri sabu diffikultà biex jikkontrollaw it-tfal, għax dawn eżempju jintefawlek fuq il-mobiles u ma tqajjimhomx minn hemm. Kellek min tilef ix-xogħol, u din żiedet ħafna stress, għax impattat is-sitwazzjoni finanzjarja, l-istil ta' ħajja, u anke r-relazzjoni romatika fiha nnifisha. Iġifieri fil-verità rajt differenza jiena iva. " Żied jgħid kif minkejja dawn is-separazzjonijiet, kien hemm koppji li l-pandemija ġabithom iktar qrib xulxin. Spjega kif il-pandemija ħadmet b'żewġ modi – f'xi każi ġabet id-dar kamp tal-battalja, waqt li f'każi oħra għaqqdet lid-dar iktar minn qatt qabel u tat lill-familja l-perjodu ta' għaqda li kienet ilha tixtieq. Qal li r-relazzjoni hija xi ħaġa ħajja, u allura tajjeb li wieħed janalizza kif inhi sejra r-relazzjoni tiegħu. Is-Sur Wright temm billi appella biex il-koppji kollha li jħossu li r-relazzjoni tagħhom f'diffikultà għandhom jirrikorru mill-ewwel għall-għajnuna, u li s-soluzzjoni ewlenija għad-diżgwit huwa d-djalogu bejn il-partijiet. Qal li djalogu ċar bejn il-partijiet kapaċi jkun tarka kontra d-diffikultajiet li tgħaddi minnhom kull koppja f'relazzjonijiet differenti.